
1. Redakcijā “ar grozījumiem 11.08.2026.” līguma projekta 2. sadaļā ir iestarpināts jauns 2.2. punkts par avansa maksājumu. Līdz ar to visi turpmākie 2. sadaļas punkti ir pārbīdījušies par vienu numuru (piemēram, iepriekšējais 2.3. punkts par samaksas kārtību tagad ir 2.4.; iepriekšējais 2.8. punkts par līgumcenas pārskatīšanu tagad ir 2.9.).
Punktu tekstā esošās savstarpējās atsauces tomēr nav attiecīgi laboti, un pašlaik tās norāda uz citām normām, nekā acīmredzami paredzēts:
· 2.10. punkts sākas ar vārdiem “Saskaņā ar Līguma 2.8. punktu līgumcenas grozījumi var tikt veikti ne vairāk kā 1 (vienu) reizi...”, taču 2.8. punkts jaunajā redakcijā nosaka, ka Finanšu piedāvājumā iekļautas visas izmaksas. Pēc satura atsaucei būtu jānorāda uz 2.9. punktu;
· 2.11. punkts atsaucas uz “Līguma 2.8. un 2.9. punktā minētajiem apstākļiem”; pēc satura tie ir 2.9. un 2.10. punkts;
· 2.12. punkts atsaucas uz “Līguma 2.8. punktu” un uz “Līguma 2.10. punktā minētajiem pierādījumiem”; pēc satura tie ir 2.9. un 2.11. punkts.
Ņemot vērā, ka atbildē uz mūsu 14. jautājumu Pasūtītājs ir norādījis, ka no attiecīgajiem apakšpunktiem tiks svītrota atzīme “uz šo līgumu nav attiecināms” un cenu indeksācijas nosacījumi būs piemērojami šim līgumam, ir būtiski, lai indeksācijas mehānisma atsauces būtu nepārprotamas. Pretējā gadījumā pretendenti nevar viennozīmīgi novērtēt cenu pieauguma riska segumu un attiecīgi to iecenot.
Lūdzam veikt tehnisku labojumu līguma projekta 2. sadaļā, saskaņojot punktu savstarpējās atsauces ar jauno numerāciju, un publicēt labojumu vienlaikus ar pārējiem paziņotajiem grozījumiem.
ATBILDE: Pasūtītājs precizē, ka Līguma projekta 2. sadaļas punktu savstarpējās atsauces tiks tehniski sakārtotas atbilstoši Līguma projekta galīgajai punktu numerācijai pirms Līguma noslēgšanas. Minētās atsauču korekcijas nemaina attiecīgo līguma noteikumu saturu un būtību. to cenu indeksācijas nosacījumi, kas paredzēti Līguma projektā, ir attiecināmi uz šo līgumu un piemērojami atbilstoši tajos noteiktajai kārtībai.
Vienlaikus, kā iepriekš precizēts, līguma izpildes termiņš tiek noteikts, pamatojoties uz pretendenta tehniskajā piedāvājumā K4 kritērija ietvaros norādīto un izvērtēto termiņu. Termiņš tehniskajā piedāvājumā norādāms mēnešos, ņemot vērā Līguma realizācijas uzsākšanas datumu – 2026. gada 1. oktobri.
Pretendentam, sagatavojot finanšu piedāvājumu, jāņem vērā Līguma projektā paredzētie cenu indeksācijas nosacījumi un ar līguma izpildi saistītie cenu izmaiņu riski. Indeksācija ir piemērojama līgumiem, kuru termiņš ir vairāk par 12 mēnešiem.
2. Iepirkuma dokumentācijā par lietus ūdens novadīšanu ir sešas savstarpēji atšķirīgas norādes:
· Tehniskās specifikācijas 5. punktā noteikts, ka “slēgtā lietus ūdens novadīšana nav jāparedz, jo nav blakus esoša LK tīkla, pie kura pieslēgties”;
· Darba uzdevuma tabulā “Objekta parametri” norādīta vienīgi “lokāla virszemes ūdeņu novadīšana”;
· Darba uzdevuma tabulā “Ar projektu atrisināt” ir atsevišķa pozīcija “Lietus ūdens kanalizācijas tīkli — ārējā lietus kanalizācija, lokālā ūdens novadīšana”;
· inženierrisinājumu daļā un būvniecības ieceres dokumentācijas sastāvā prasīta atsevišķa būvprojekta daļa LKT;
· sadaļā “Sasniedzamais rezultāts” noteikts, ka risinājumi izstrādājami, “īpašu uzmanību pievēršot lietus ūdens kanalizācijas sistēmas izveidei”;
· objekta funkcijas klasifikācijā papildus ielu un laukumu kodam norādīts kods 222301 “Vietējās nozīmes notekūdeņu cauruļvadi un attīrīšanas būves”.
Šīs normas pieļauj divas būtiski atšķirīgas interpretācijas — vai nu jāparedz vienīgi virszemes novadīšana ar seguma slīpumiem un ievadiem esošajā grāvī, vai arī jāizbūvē cauruļvadu tīkls ar gūlijām, skatakām un, iespējams, attīrīšanas iekārtu. Abu risinājumu izmaksas atšķiras vairākkārt, tādēļ piedāvājumu cenas nebūs savstarpēji salīdzināmas, kamēr apjoms nav precizēts.
Lūdzam precizēt:
· vai darbu apjomā ietilpst slēgta lietus ūdens kanalizācijas cauruļvadu tīkla izbūve (gūlijas, kolektors, skatakas), vai arī paredzama tikai virszemes ūdeņu novadīšana ar seguma slīpumiem, nomaļu nostiprināšanu;
· kāds ir prasītās būvprojekta daļas LKT saturs, ja slēgtā sistēma nav jāparedz;
· no cik autostāvvietām stāvlaukumam, atbilstoši Ogres novada saistošajiem apbūves noteikumiem, ir nepieciešama lietus ūdeņu attīrīšana vai savākšana, un vai projektējamajam stāvlaukumam tā ir nepieciešama, jo tehniskajā specifikācijā norādīts, ka stāvlaukuma provizoriskā kopējā kapacitāte, ieskaitot esošo laukumu, būs aptuveni 75 vieglās automašīnas. Ja saistošie apbūves noteikumi šādam stāvvietu skaitam paredz lietus ūdeņu savākšanu un attīrīšanu, tad darbu apjomā ietilpst arī naftas produktu un smilšu uztvērēji ar pieslēgumu, kas ir būtiska tāmes pozīcija un ir pretrunā ar Tehniskās specifikācijas 5. punktā noteikto, ka slēgtā lietus ūdens novadīšana nav jāparedz. Lūdzam norādīt konkrēto saistošo noteikumu punktu, uz kuru Pasūtītājs balstās.

Atbilde: 
Ārējo lietus kanalizāciju projektē pēc LBN 223-15 “Kanalizācijas būves”. Būvnormatīvs nosaka, ka jāņem vērā arī citi normatīvie akti piesārņojošo vielu emisijām, kā arī attiecīgā kanalizācijas operatora tehniskie noteikumi.
Precizējam, ka darbu apjomā jāparedz lietus ūdens savākšana no stāvlaukuma un tā lokāla novadīšana uz grāvi, citu ūdenstilpi vai paredzot infiltrāciju gruntī, bet neparedzot pieslēgumu centralizētajai slēgtai kanalizācijas sistēmai. Pirms izlaides jāparedz nepieciešamā lietus notekūdeņu attīrīšana, lai nodrošinātu normatīvo aktu un atļauju prasības. Risinājumu izvērtē un piedāvā pretendents, vadoties no pieejamās dokumentācijas, normatīvu prasībām, būvobjekta vietas apsekojuma konkursa laikā un sagatavojot savu piedāvājumu.

3. Tehniskās specifikācijas prasītajām “Būvprojektēšanas nodoma” 10 sadaļām nav noteikts konkrēts detalizācijas vai precizitātes līmenis. Tas nozīmē, ka Pretendentam ir dota rīcības brīvība izvērtēt detalizācijas līmeni, kas neizslēdz jau piedāvājuma stadijā izstrādāt pēc iespējas detalizētāku, konkrētu tehnisko risinājumu – ar konkrētiem materiāliem, konstrukcijām, apjomiem, ražotājiem un modeļiem. Un šāds risinājums kļūst par Pretendenta piedāvājuma un vēlāk – Līguma pamatu. Vēršam uzmanību, ka šī prasība pēc būtības nozīmē, ka Pretendentam jau piedāvājuma sagatavošanas stadijā – bez atlīdzības un bez jebkādas garantijas par līguma slēgšanas tiesību iegūšanu – faktiski daļēji jāveic tas pats darbs, ko Būvuzņēmējam vēlāk, pēc Līguma noslēgšanas, būs jāveic kā Būvprojekta (Tehniskās dokumentācijas) izstrādes daļu, tai skaitā inženiertehniskie aprēķini, vizualizācijas, materiālu un iekārtu izvēle, kvalitātes nodrošināšanas un darbu organizācijas apraksts. Citiem vārdiem, iepirkuma dokumentācija jau piedāvājuma stadijā pieprasa daļēju nākotnes Līguma priekšmeta izpildi. Tas vēl jo vairāk pastiprina pamatu sagaidīt, ka šis Pretendenta ieguldījums un tajā ietvertie risinājumi Līguma izpildes laikā tiek respektēti kā saistošs pamats, nevis vēlāk vienpusēji un bez kompensācijas maināms.
Līguma projekta (12. pielikums) 3.5. punkts vienlaikus paredz: “Pasūtītājam šajā procesā [Būvprojekta izstrādes gaitā] ir tiesības dot norādījumus, t. sk. par vizuālo risinājumu un izmantojamiem materiāliem, bez atsevišķas samaksas, pieprasīt izmaiņas turpmākā Būvprojekta izstrādē, ja tās ir pamatotas un atbilst būvniecības ieceres dokumentācijai un Tehniskajai specifikācijai”.
Šāds regulējums rada risku, ka tieši detalizēts un profesionāli izstrādāts piedāvājums, ko Pretendents sagatavo iepirkuma prasību dēļ, pēc Līguma noslēgšanas kalpo par izejas punktu, kuru Pasūtītājs var vienpusēji un bez papildu samaksas koriģēt sev vēlamā virzienā, atsaucoties uz to pašu vispārīgo “atbilst Tehniskajai specifikācijai” standartu. Jo detalizētāku risinājumu Pretendents iesniedz, jo vairāk konkrētu elementu var kļūt par šādu “pieprasīto izmaiņu” priekšmetu, lai gan tieši šī detalizācija bija pamatā piedāvājuma sagatavošanas darba apjomam un piedāvājuma cenas aprēķinam. Savukārt, Pasūtītāja pieprasījums veikt izmaiņas faktiski nozīmēs Pretendenta sākotnējā piedāvājuma grozīšanu.
Papildus vēršam uzmanību uz zināmu pretrunu, kādu šāds regulējums var radīt: ja piedāvājumā sniegtā informācija ir mazāk detalizēta vai vispārīga (kas iespējams, ņemot vērā 1. sadaļā minēto detalizācijas standarta neskaidrību), Pasūtītājam paveras plašākas iespējas Līguma projekta 3.5. punkta ietvaros bez maksas pieprasīt izmaiņas, jo nekonkrēta piedāvājuma robežas ir vieglāk paplašināt interpretācijas ceļā. Savukārt, ja Pretendents iesniedz augsti detalizētu un konkrētu risinājumu, tas pats par sevi nosaka šauru un skaidru robežu tam, kas jau ir uzskatāms par piedāvājumā ietvertu, – līdz ar to arī 3.5. punkta izpratnē bez maksas pieprasāmās izmaiņas var attiekties vienīgi uz risinājuma pamatprincipus neietekmējošām detaļām, savukārt jebkura izmaiņa, kas skar risinājuma pamatprincipus (piemēram, konstruktīvo risinājumu, apjomus vai izvēlēto tehnoloģiju), ir ārpus sākotnēji iesniegtā un novērtētā piedāvājuma un tādēļ nav uzskatāma par Pasūtītāja bez maksas pieprasāmu izmaiņu.
Publisko iepirkumu likums un ar to saistītie vienlīdzīgas attieksmes un pārskatāmības principi neparedz iespēju grozīt pretendenta piedāvājuma saturu pēc piedāvājumu iesniegšanas termiņa beigām – pieļaujama ir vienīgi piedāvājumā jau ietvertās informācijas skaidrošana vai precizēšana PIL 41. panta izpratnē, nevis tā satura maiņa pēc būtības. “Būvprojektēšanas nodoms” šajā Iepirkumā nav formāls pielikums, bet gan tiešs vērtēšanas priekšmets – tā atbilstība tiek pārbaudīta un tas norāda, kādi risinājumi ir piedāvātās līgumcenas un Pretendenta garantētā projektēšanas un būvdarbu realizācijas termiņa pamatā. Līdz ar to Pasūtītājs, Līguma projekta 3.5. punkta kārtībā pēc Līguma noslēgšanas pieprasot mainīt tieši šo iesniegto un iepirkumā novērtēto risinājumu, pēc būtības pieprasīs Pretendenta piedāvājuma grozīšanu, mainot tieši to, uz kā pamata lēmums par uzvarētāju jau bija pieņemts. Līdz ar to vai nu ir izslēdzams Līguma projekta 3.5. punkts, kas pēc būtības paredz Pretendenta piedāvājuma grozīšanas iespēju, vai arī izslēdzama ir prasība par “Būvprojektēšanas nodoma” iesniegšanu piedāvājuma stadijā.
Ja attiecīgi Pasūtītājs nepiekrīt iepriekš ierosinātajiem grozījumiem, lūdzam sniegt sekojošas atbildes:
1. vai uzvarējušā Pretendenta piedāvājumā (“Būvprojektēšanas nodomā”) iekļautie un iepirkumā izvērtētie tehniskie risinājumi pēc Līguma noslēgšanas tiks uzskatīti par saistošu pamatu, no kura Pasūtītājs Līguma projekta 3.5. punkta kārtībā var pieprasīt tikai precizējošas, sīkākas korekcijas (piemēram, konkrētas materiāla markas, krāsas vai izvietojuma detaļas), nevis paša risinājuma būtības, apjoma vai cenu ietekmējošu parametru maiņu;
1. lūdzam apstiprināt, ka tieši tāpēc, ka Tehniskā specifikācija jau piedāvājuma stadijā pieprasa detalizētu “Būvprojektēšanas nodomu”, par “izmaiņām, kas pamatotas un atbilst Tehniskajai specifikācijai” Līguma projekta 3.5. punkta izpratnē tiks uzskatītas vienīgi korekcijas uzvarējušā Pretendenta piedāvātā un novērtētā risinājuma ietvaros. Savukārt jebkurš risinājums, apjoms vai izmaiņa, ko Pasūtītājs pieprasīs papildus vai atšķirīgi no šī risinājuma, tiks kvalificēta kā papildu darbs ar atsevišķu apmaksu un/vai kā līguma grozījumi Publisko iepirkumu likumā noteiktajā kārtībā, nevis kā Pasūtītāja bez maksas pieprasāma izmaiņa.
a) uzvarējušā Pretendenta piedāvājumā (“Būvprojektēšanas nodomā”) iekļautie un iepirkumā izvērtētie tehniskie risinājumi pēc Līguma noslēgšanas tiks uzskatīti par saistošu pamatu, no kura Pasūtītājs Līguma projekta 3.5. punkta kārtībā var pieprasīt tikai precizējošas, sīkākas korekcijas (piemēram, konkrētas materiāla markas, krāsas vai izvietojuma detaļas), nevis paša risinājuma būtības, apjoma vai cenu ietekmējošu parametru maiņu ;
b) Jebkurš risinājums, apjoms vai izmaiņa, ko Pasūtītājs līguma realizācijas laikā pieprasīs papildus vai atšķirīgi no šī risinājuma, tiks kvalificēta kā papildu darbs ar atsevišķu apmaksu un/vai kā līguma grozījumi Publisko iepirkumu likumā noteiktajā kārtībā, nevis kā Pasūtītāja bez maksas pieprasāma izmaiņa. Tajā pat laikā Pretendents iesniedzot savu piedāvājumu, apliecina, ka ir ievērojis visus Latvijas Republikā spēkā esošos normatīvus un iepazinies ar situāciju, ciktāl tas ir iespējams, uz vietas potenciālajā būvvietā. Ja gadījumā būvprojekta izstrādes vai būvdarbu laikā tiks konstatēti gadījumi, ko Pretendents objektīvi varēja paredzēt pirms piedāvājumu iesniegšanas termiņa, vai tiks konstatēta kāda konkrēta neatbilstība normatīvajiem aktiem iesniegtajā Būvprojektēšanas nodomā, tad Izpildītāja pienākums un atbildība būs novērst šīs neprecizitātes par saviem līdzekļiem, nemainot piedāvāto līgumcenu.




